EFTAn valvontaviranomaisen 21 päivänä joulukuuta 2000 Norjan kuningaskuntaa vastaan nostama kanne (Asia E-9/00)



Virallinen lehti nro C 049 , 15/02/2001 s. 0010 - 0011



EFTAn valvontaviranomaisen 21 päivänä joulukuuta 2000 Norjan kuningaskuntaa vastaan nostama kanne (Asia E-9/00) (2001/C 49/15) EFTAn valvontaviranomainen, Rue de Trèves 74, B-1040 Bryssel, on nostanut 21 päivänä joulukuuta 2000 EFTAn tuomioistuimessa kanteen Norjan kuningaskuntaa vastaan. Kanteen esitti Peter Dyrberg, joka toimii EFTAn valvontaviranomaisen asiamiehenä. Kantaja pyytää, että tuomioistuimen olisi julistettava Norjan kuningaskunnan laiminlyöneen Euroopan talousalueesta tehdyn sopimuksen seuraavien määräysten mukaiset velvoitteensa: - 16 artikla: soveltamalla vähittäiskaupassa kahdentyyppistä myyntiä, jonka perusteella pääasiassa kotimaassa valmistettuja oluita, joiden alkoholipitoisuus on 2,5-4,75 tilavuusprosenttia, saadaan myydä myös muualla kuin valtion omistaman alkoholimonopolin ("Vinmonopolet") myymälöissä, kun taas pääasiassa muista ETA:n sopimusvaltioista tuotuja muita alkoholijuomia, joiden alkoholipitoisuus on sama, saadaan myydä ainoastaan alkoholimonopolin kautta. - 11 artikla: Soveltamalla rajoittavampia säännöksiä pääasiassa muista ETA:n sopimusvaltioista tuotujen alkoholijuomien, joiden alkoholipitoisuus on 2,5-4,75 tilavuusprosenttia, anniskeluoikeuksiin verrattuna pääasiassa kotimaassa valmistettuihin oluisiin, joiden alkoholipitoisuus on sama. Nämä säännökset eivät ole tarpeen tai oikeasuhteisia kansanterveyden suojelemiseksi ETA-sopimuksen 13 artiklan mukaisesti. Oikeusperusta ja taustatiedot sekä kanteen tueksi esitetyt oikeusseikkoja koskevat väitteet: - ETA-sopimuksen 16 artiklassa määrätään, että kaupallisten valtion monopolien muuttamisesta on huolehdittava niin, että tavaroiden hankintaa tai myyntiä koskevissa ehdoissa ei syrjitä EY:n jäsenvaltioiden eikä EFTA-valtioiden kansalaisia. - Edellyttämällä, että sellaisten muiden alkoholijuomien kuin oluiden, joiden alkoholipitoisuus on 2,5-4,75 tilavuusprosenttia, vähittäismyynti on sallittua ainoastaan valtion alkoholimonopolin kautta, ja sallimalla samaan aikaan oluiden myymisen vähittäismyymälöissä kunnalta saadun luvan perusteella, Norja on kantelijan mukaan laiminlyönyt ETA-sopimuksen 16 artiklan mukaiset velvoitteensa. - Suurin osa oluesta valmistetaan kotimaassa, kun taas muut alkoholijuomat, joiden alkoholipitoisuus on sama, pääasiassa tuodaan maahan. Kantelijan mukaan nämä tuotteet kilpailevat lisäksi keskenään. - ETA-sopimuksen 11 artiklassa kielletään tuonnin määrälliset rajoitukset ja kaikki vaikutukseltaan vastaavat toimenpiteet. Tällaiset toimenpiteet ovat sallittuja ainoastaan, jos ne ovat perusteltuja ETA-sopimuksen 13 artiklan perusteella. - Olemalla sallimatta ravintoloiden ja muiden oluen anniskelupaikkojen anniskeluoikeuksien perusteella sellaisten muiden alkoholijuomien anniskelua, joiden alkoholipitoisuus on oluen kanssa sama (väkeviin alkoholijuomiin perustuvat juomat mukaan luettuina), Norja on kantelijan mukaan laiminlyönyt ETA-sopimuksen 11 artiklan mukaiset velvoitteensa. - Kantelijan mukaan kyseistä kieltoa ei voida perustella ETA-sopimuksen 13 artiklan mukaisilla kansanterveyden suojelemista koskevilla syillä, koska sovellettu toimenpide on niiden suhteen tarpeeton ja epäsuhteinen.